b'\n_START_ARTICLE_\nSeptem-ryhm\xc3\xa4\n_START_PARAGRAPH_\nSeptem-ryhm\xc3\xa4 on puhtaaseen v\xc3\xa4ritaiteeseen pyrkinyt vuonna 1912 perustettu taiteilijaryhm\xc3\xa4, joka toi impressionismin aatteet Suomeen. Ryhm\xc3\xa4\xc3\xa4n kuuluivat muun muassa A.W. Finch, Magnus Enckell, Yrj\xc3\xb6 Ollila, Mikko Oinonen ja Verner Thom\xc3\xa9 . Ryhm\xc3\xa4 sai vaikutteensa varsinkin Ranskan v\xc3\xa4ritaiteesta.\n_START_SECTION_\nRyhm\xc3\xa4n synty ja ensimm\xc3\xa4inen n\xc3\xa4yttely\n_START_PARAGRAPH_\nSeptem-ryhm\xc3\xa4n synnyn alkusys\xc3\xa4yksen\xc3\xa4 voidaan pit\xc3\xa4\xc3\xa4 vuoden 1908 Pariisin syyssalongin Suomen taiteen osastolla esill\xc3\xa4 olleiden maalausten saamaa murskaavaa arvostelua. Suomalaiset olivat l\xc3\xa4hteneet Pariisiin suurin odotuksin toivoen n\xc3\xa4yttelyst\xc3\xa4 samanlaista menetyst\xc3\xa4 kuin suomalaisella maalaustaiteella oli ollut vuoden 1900 Pariisin maailmann\xc3\xa4yttelyss\xc3\xa4. N\xc3\xa4in ei kuitenkaan k\xc3\xa4ynyt vaan ulkomaiset kriitikot pitiv\xc3\xa4t esill\xc3\xa4 olleita teoksia vanhanaikaisina, elottomina ja v\xc3\xa4ritt\xc3\xb6min\xc3\xa4._NEWLINE_Magnus Enckell oli toiminut Suomen n\xc3\xa4yttelyosaston komissaarina ja h\xc3\xa4n l\xc3\xa4hti nyt yhdess\xc3\xa4 muutamien muiden nuorten taiteilijoiden kanssa uudistamaan suomalaista maalaustaidetta neoimpressionismin hengess\xc3\xa4. He omaksuivat arkkitehtien Sigurd Frosterus ja Gustaf Strengell kehitt\xc3\xa4m\xc3\xa4t v\xc3\xa4riteoriat ja ottivat k\xc3\xa4ytt\xc3\xb6\xc3\xb6n puhtaan paletin sateenkaariv\xc3\xa4rit. Ryhm\xc3\xa4 piti ensimm\xc3\xa4isen yhteisn\xc3\xa4yttelyns\xc3\xa4 1912 ja t\xc3\xa4st\xc3\xa4 n\xc3\xa4yttelyst\xc3\xa4 tuli modernin maalasutaiteen l\xc3\xa4pimurto suomalaisessa taiteessa. Ryhm\xc3\xa4\xc3\xa4n kuuluivat t\xc3\xa4ll\xc3\xb6in Enckellin lis\xc3\xa4ksi Verner Thom\xc3\xa9, Alfred William Finch, Yrj\xc3\xb6 Ollila, Ellen Thesleff, Juho Rissanen ja Mikko Oinonen. Tyko Sallinen teki 1910-luvun alussa maalauksensa Pyykk\xc3\xa4rit Septem-ryhm\xc3\xa4n ihanteita noudattaen. My\xc3\xb6hemmin Sallinen siirtyi yhdess\xc3\xa4 muiden vuonna 1917 perustetun Marraskuun ryhm\xc3\xa4n taiteilijoiden kanssa tummempaan v\xc3\xa4ri-ilmaisuun ja he omaksuivat vaikutteita kubismista. Septem-ryhm\xc3\xa4n ulkopuolella my\xc3\xb6s Akseli Gallen-Kallela k\xc3\xa4ytti 1910-luvun alussa puhtaan paletin kirkkaita ja voimakkaita v\xc3\xa4rej\xc3\xa4 maalauksissaan. H\xc3\xa4n sai t\xc3\xa4h\xc3\xa4n koloristiseen kauteensa innoituksen oleskeltuaan vuosina 1909\xe2\x80\x931910 Brittil\xc3\xa4isess\xc3\xa4 It\xc3\xa4-Afrikassa eli nykyisess\xc3\xa4 Keniassa.\n_START_SECTION_\nYhteisn\xc3\xa4yttelyt\n_START_PARAGRAPH_\nSeptem-ryhm\xc3\xa4 omaksui nimens\xc3\xa4 kolmannen yhteisn\xc3\xa4yttelyns\xc3\xa4 aikana maalis-huhtikuussa 1914. T\xc3\xa4ll\xc3\xb6in ryhm\xc3\xa4st\xc3\xa4 olivat j\xc3\xa4\xc3\xa4neet pois Ellen Thesleff ja Ranskaan siirtynyt Juho Rissanen. Uutena j\xc3\xa4senen\xc3\xa4 oli mukana Per \xc3\x85ke Laur\xc3\xa9n. Seuraavana vuonna 1915 Septem-ryhm\xc3\xa4 piti kev\xc3\xa4\xc3\xa4ll\xc3\xa4 nelj\xc3\xa4nnen n\xc3\xa4yttelyns\xc3\xa4. N\xc3\xa4yttelyyn oli kutsuttu osallistumaan my\xc3\xb6s tulevan Marraskuun ryhm\xc3\xa4n perustajaj\xc3\xa4senet Alvar Cawen, Ragnar Ekelund, Valle Rosenberg, Tyko Sallinen ja Werner \xc3\x85str\xc3\xb6m. N\xc3\xa4yttelyn yhteydess\xc3\xa4 oli lis\xc3\xa4ksi Gustaf Wilhelm Finnbergin muiston\xc3\xa4yttely. Septem-ryhm\xc3\xa4 piti viel\xc3\xa4 kaksi yhteisn\xc3\xa4yttely\xc3\xa4 kev\xc3\xa4\xc3\xa4ll\xc3\xa4 1916 ja kev\xc3\xa4\xc3\xa4ll\xc3\xa4 1917. Ryhm\xc3\xa4n vaikutus jatkui aina noin vuoteen 1920 saakka.'